Politiet fikk melding om ulykken like etter klokken 1800 søndag.

– Bybanen har kollidert med en personbil på Sletten, sier operasjonsleder Hans Eirik Thue ved Vest politidistrikt til BA.

Kutt i pannen

En mann har fått lettere skader. Han avhøres nå på stedet, sammen med andre vitner.

– Sjåføren har fått et kutt i pannen, sier Thue.

Tonje Skønberg var om bord da bybanen plutselig bremset kraftig opp.

– Det var rett før bybanestoppet Slettebakken, ved innkjøringen til Fysak. En bil svingte inn fra hovedveien og ble truffet av bybanen i bakskjermen, forteller Skønberg til BA.

Hun sier at flere stående passasjerer holdt på å falle av den overraskende oppbremsingen. Etterpå fikk de forklaring over høyttaleranlegget hva som hadde skjedd.

– Da jeg så ut vinduet, så jeg at bilen sto på sporet fortsatt og svingte inn på veien. Inni bilen satt en mannlig sjåfør med det jeg tror var to ungdommer i baksetet. Sjåføren blødde fra hodet.

Bybanen står

Det er foreløpig uvisst hva som var foranledningen til ulykken.

– Patruljen er akkurat kommet fram til stedet, sier operasjonsleder Thue.

Det skal ikke være trafikale problemer på stedet, men kollisjonen har skapt problemer for bybanen.

– Bybanen står her fortsatt og det står flere baner bak. De som skulle i retning sentrum måtte gå ned til holdeplassen på Sletten og ta banen videre derfra. De som skal motsatt vei, må vente, sier Skønberg.